Konsert Simfoni Mustika M. Nasir

Konsert Simfoni Mustika M. Nasir ialah konsert solo oleh penyanyi dan penulis lagu Malaysia, M. Nasir. Pada asalnya dijadualkan untuk diadakan pada 4 dan 5 September 2021, ia diadakan secara rasmi pada 25 dan 26 November 2022 di Dewan Filharmonik Petronas (DFP), Pusat Konvensyen Kuala Lumpur (KLCC) dan dikendalikan oleh Ahmad Muriz Che Rose sebagai konduktor dengan iringan daripada 100 pemuzik orkestra dari Orkestra Filharmonik Malaysia (MPO).

 Konsert 
Konsert ini diumumkan pada Ogos 2022 dengan tiketnya telah habis dijual dalam masa 40 minit.

Ia telah diadakan di Dewan Filharmonik Petronas (DFP), Pusat Konvensyen Kuala Lumpur (KLCC) pada 25 dan 26 November 2022 selama dua hari berturut-turut pada jam 8:30 malam dengan iringan 100 pemuzik MPO di bawah pimpinan Ahmad Muriz Che Rose sebagai konduktor muzik. Konsert ini bermula dengan lagu "Ekspres Rakyat" yang disampaikan secara medley, kemudian diikuti dengan 15 lagi lagu termasuk "Sahabat Gua", "Mustika" dan "Di Jalan Sesat". Konsert diakhiri dengan lagu "Hukum Karma" dan "Pawana" yang turut disampaikan secara medley.

Pada konsert ini, beberapa persembahan beliau juga diiringi oleh UiTM Chamber Choir. Beliau turut memberikan penghormatan buat penulis lirik dan rakan artis, Bob Lokman yang telah meninggal dunia pada 23 September 2022. 

 Ulasan kritis 
Ellyna Ali dari portal Getaran memuji persembahan M. Nasir dalam konsert ini dan berkata: "Biarpun ada masanya sifu muzik ini kelihatan canggung untuk beraksi, namun sebagai seorang penghibur yang berpengalaman, dia berjaya menutupi kelemahan itu dengan aura dan karisma yang dimiliknya". Nur Al-Fairuza Syarfa Nor Saidi, menulis untuk Kosmo! berpendapat bahawa sinergi M. Nasir dan MPO dalam konsert ini "saling melengkapi". Dalam ulasan retrospektifnya mengenai Konsert Simfoni Mustika M. Nasir, Shamshul Azree Samshir dari Berita Harian menyimpulkan bahawa "tidak sukar menyimpulkan M. Nasir terus relevan sebagai sosok seni tiada galang ganti selepas Allahyarham Tan Sri P. Ramlee".

 Senarai lagu 
 "Ekspres Rakyat" (medley)
 "Kau Yang Satu"
 "Bonda"
 "Sahabat Gua"
 "Hijab Kekasih"
 "Meniti Titian Usang"
 "Ghazal Untuk Rabiah"
 "Langgam Pak Dogo"
 "Keroncong Untuk Ana"
 "Suatu Masa"
 "Mustika"
 "Di Jalan Sesat"
 "Phoenix Bangkit Dari Abu"
 "Mentera Semerah Padi"
 "Ada"
 "Tanya Sama Itu Hud Hud"
 "Hukum Karma" & "Pawana" (medley)

Sumber: Diperoleh dari laman web rasmi MPO.

 Tarikh konsert 
 Tarikh Bandar Negara Tempat Masa Jualan tiket 25 dan 26 November 2022 Kuala Lumpur Malaysia Dewan Filharmonik Petronas, Pusat Konvensyen Kuala Lumpur 8:30 malam (WPM) Habis dijual

Rujukan

Kategori:Konsert jelajah M. Nasir
Kategori:2022 dalam muzik Malaysia
Kategori:Konsert 2022
Kategori:2022 di Kuala Lumpur
Kategori:November 2022 di Malaysia